Diana, Walesin prinsessa
Avioliitto > Ongelmat avioliitossa

Dianan ja Charlesin avioliitto oli pahoissa vaikeuksissa, vaikka he julkisuudessa säilyttivät vaikutelman onnellisesta parista. Camilla Parker Bowlesin varjo häilyi jatkuvasti heidän suhteensa yllä. Heitä ajoi erilleen myös se, että Diana oli tahtomattaankin miestään suositumpi ja näkyvämpi. Hohdokkaana saturomanssina pidetyn avioliiton vaikeudet tulivat lopulta ilmi myös lehdistölle. Time-lehti kirjoitti Yhdysvaltojen-vierailun aikoihin kansikuvajutussaan Dianan ja Charlesin satuavioliiton muuttumisesta ”saippuaoopperaksi”.
Dianan mukana liikkui hänen henkilökohtainen turvamiehensä Barry Mannakee. Heidän suhteestaan liikkui julkisuudessa paljon huhuja. Diana myönsi kuolemansa jälkeen julkaistuilla haastattelunauhoilla olleensa ihastunut Mannakeehen, mutta rakkaussuhteelle ei ole todistajia. Mannakee palveli Dianan henkivartijana vuoteen 1985 asti, jolloin hänet erotettiin tehtävästään, kun suhteesta alettiin juoruta hovissa. Hän kuoli kaksi vuotta myöhemmin moottoripyöräonnettomuudessa.
Dianan ja Charlesin liitto kylmeni lopullisesti vuonna 1986. Vaikka pariskunta jatkoi edustamista yhdessä, Charles oli Dianan mukaan jo palannut ”naisensa luo”. Dianalla oli edustusmatkoilla tapana ”kiusata” Charlesia julkisella leikinteolla, ja tämän oli yhä vaikeampi sietää Dianan seuraa. Samana vuonna alkoi Dianan ja pohjoisirlantilaisen kaartinupseeri James Hewittin kiihkeä ja katkonainen rakkaussuhde. Suhteen alkamista edesauttoi Dianan avioliitossaan kokemat hylkääminen ja yksinäisyyden tunteet. Hajoavalla liitolla oli vaikutuksensa myös Dianan terveydelle: hänen bulimiansa paheni, mikä näkyi riutuneisuutena, tosin oireet helpottivat hänen ollessaan Hewittin kanssa. Suhde joutui katkolle, kun Hewitt lähti armeijan komennukselle Saksaan. Diana pysyi Lontoossa poikiensa kanssa Charlesin viettäessä aikaa yksin Balmoralissa. Parin pitkistä erossaoloista kohistiin sensaatiolehdissä.
Vuosina 1987–1988 prinssipari edusti yhdessä muun muassa Australiassa ja Ranskassa ja piti yllä onnellista julkisivua, vaikka heidän välinsä kylmenivät koko ajan. Diana ei saanut apua avioliittohuoliinsa kuningattarelta sen enempää kuin äidiltään Francesilta, jonka Peter Shand Kydd oli jättänyt toisen naisen vuoksi. Hän yritti ratkoa ongelmiaan hakemalla apua muun muassa astrologiasta ja terapiasta. Dianan ja Hewittin suhde oli tauolla, kun hän alkoi kesällä 1987 tapailla nuoruudentuttavaansa James Gilbeyä. Hän elvytti suhteensa Hewittiin myöhemmin tämän käydessä Englannissa ja päätti sen vuonna 1989. Suhde Gilbeyn kanssa muuttui vakavaksi samana vuonna ja kuuluisat ”Squidgygate”-nauhat uudenvuodenaatolta 1989 julkaistiin kaksi vuotta myöhemmin. Nauhoilla on Dianan ja Gilbeyn välinen keskustelu, josta käyvät ilmi Dianan silloinen mielenlaatu ja avioliiton musertava tilanne.
Dianan ja Charlesin kireät välit olivat havaittavissa heidän yhteisellä matkallaan Brasiliassa. Charles väheksyi julkisesti Dianaa, joka puolestaan alkoi käydä avointa mediasotaa miestään vastaan. Vuonna 1991 hän suostui haastateltavaksi Andrew Mortonin tekeillä olevaa Diana: hänen tarinansa -elämäkertakirjaa varten. Hän halusi tuoda julki puolisonsa uskottomuuden, avioliittonsa valheellisuuden ja hovijärjestelmän ahdistavuuden. Tekijät haastattelivat kirjaan myös Dianan ystäviä, sillä hänen oma versionsa tapahtumista ei aina ollut täysin yhtäpitävä totuuden kanssa. Kirjan julkaisu kesäkuussa 1992 aiheutti valtavan kohun, mutta Diana kielsi auttaneensa sen kirjoittamisessa, koska oli ehtinyt jo tulla katumapäälle. Hän voitti puolelleen kansan myötätunnon mutta raivostutti Britannian vallanpitäjät, jotka katsoivat hänen pettäneen monarkian.
Prinssiparin lopullinen välirikko oli vuonna 1992 jo yleisesti tiedossa, kun he tekivät marraskuussa viimeisen yhteisen matkansa Etelä-Koreaan. Diana piti puolensa kirjan aiheuttamaa skandaalia vastaan, ja hänen edustaessa samana vuonna yksin Belfastissa ja Pariisissa hän oli kohusta huolimatta niin kansan, lehdistön kuin valtaapitävien suosiossa. Jopa yleensä monarkianvastainen Dublinin lehdistö kirjoitti hänestä myönteiseen sävyyn. Tilaisuudet on sittemmin nähty selkeänä todisteena Dianan kyvystä manipuloida mediaa.